उत्तर प्रदेश में कोविड-19 से 159 और मौत, सामने आए 2402 नये मामले
उत्तर प्रदेश में शुक्रवार को कोविड-19 के 2,402 नए मामलों के साथ कुल संक्रमितों की संख्या 16,86,138 तक पहुंच गई है जबकि 159 और मरीजों की मौत होने के बाद इस बीमारी से जान गंवाने वालों की संख्या 20 हजार से अधिक हो गई है।
लखनऊ: उत्तर प्रदेश में शुक्रवार को कोविड-19 के 2,402 नए मामलों के साथ कुल संक्रमितों की संख्या 16,86,138 तक पहुंच गई है जबकि 159 और मरीजों की मौत होने के बाद इस बीमारी से जान गंवाने वालों की संख्या 20 हजार से अधिक हो गई है। अपर मुख्य सचिव (स्वास्थ्य) अमित मोहन प्रसाद ने शुक्रवार को पत्रकारों को बताया कि पिछले 24 घंटों में प्रदेश में कोविड-19 के 2,402 नये मामले सामने आए जबकि 8,145 मरीज बीमारी से उबर गए। उन्होंने बताया कि राज्य में कुल 16,13,841 कोरोना संक्रमित अब तक संक्रमण से मुक्त हो चुके हैं। प्रसाद के अनुसार कोविड-19 से कुल 159 और मरीजों की मौत के बाद अब तक मरने वाले संक्रमितों की संख्या 20,053 हो गई। प्रसाद ने कहा कि राज्य में ठीक होने की दर अब 95.7 प्रतिशत है जबकि 30 अप्रैल से सक्रिय मामलों की संख्या में 83 प्रतिशत की कमी आई है। उन्होंने बताया कि राज्य में कोविड-19 के सक्रिय मामले 52,244 हैं जिनमें 38,055 मरीज घर पर पृथकवास में हैं। प्रसाद ने दावा किया कि पिछले 24 घंटों में राज्य में कोरोना के 3.58 लाख से अधिक नमूनों का परीक्षण किया गया जबकि अब तक कुल 4.84 करोड़ से अधिक नमूनों का परीक्षण किया जा चुका है। प्रसाद ने कहा कि राज्य में अब तक कोविड-19 टीकों की 1.73 करोड़ से अधिक खुराक दी जा चुकी हैं जिनमें 1.39 करोड़ लाभार्थियों ने पहली खुराक ली है और 34 लाख लोगों ने दोनों खुराक ली हैं। शुक्रवार को जारी स्वास्थ्य बुलेटिन के अनुसार पिछले 24 घंटे में लखनऊ में 172, सहारनपुर में 154, मेरठ में 121 और गोरखपुर में 116 नये संक्रमित पाये गये बाकी सभी जिलों में नये मिलने वाले संक्रमितों की संख्या 100 से कम हो गई है। महोबा, कासगंज जिलों में एक भी नये संक्रमित नहीं मिले हैं। पिछले 24 घंटे में आगरा में 12, मेरठ में 10, लखनऊ व झांसी में 9-9 तथा गोरखपुर, कुशीनगर व एटा में आठ-आठ कोरोना मरीजों की मौत हो गई।ये भी पढ़ें